Fumatul, interzis în școlile din România. Legea a intrat în vigoare
- Mădălina Sfrijan
- 31 martie 2024, 10:12
Fumatul a devenit total interzis în școlile din România. Elevii nu vor mai putea să fumeze sau să utilizeze țigări electronice în unitățile școlare. Noua lege vine după interdicția de vânzare, către cei ce nu au împlinit 18 ani, a țigaretelor electronice sau altor dispozitive similare. Școlarii care încalcă aceste reguli riscă sancțiuni aspre.
Fumatul este interzis prin lege
Elevii din România nu vor mai putea intra în școli cu produse care conțin tutun sau țigări electronice (cu sau fără nicotină). După noua lege, care interzice total fumatul în școli, Ministerul Educației va trebui să stabilească sancțiunile aplicabile în cazul elevilor care nu respectă noul regulament.
Legea 64/2024, care a intrat deja în vigoare începând cu 31 martie, modifică și completează unele acte normative referitoare la produsele din tutun. Noile norme prevăd, în primul rând, interzicerea vânzării de țigări electronice către minori. Totodată, noua lege instituie interdicția de a fuma în școli.
Sancțiuni pentru elevii care încalcă regulile
Fumatul este interzis în școlile din România, indiferent dacă elevii folosesc produse din tutun sau diverse tipuri de țigări electronice.
"Se interzic pentru elevii din toate unitățile de învățământ fumatul, precum și utilizarea tuturor categoriilor de produse care conțin tutun, a țigaretelor electronice, a flacoanelor de reumplere pentru țigaretele electronice, a dispozitivelor electronice pentru încălzirea tutunului și a produselor destinate inhalării fără ardere din înlocuitori de tutun, a (pouch-urilor) pliculețelor cu nicotină pentru uz oral și a produselor destinate inhalării fără ardere din înlocuitori de tutun", arată Legea 64/2024.
Fumatul, interzis în școli. Ministerul Educației stabilește măsurile
Inițial, proiectul de lege prevedea ca fiecare unitate de învățământ să stabilească măsurile aplicate elevilor care nu respectă regulamentul. După ce proiectul a ajuns în camera decizională din Parlament, respectiv la Camera Deputaților, s-a stabilit ca Ministerului Educației să implementeze setul de reguli și sancțiuni.
"Prin Regulamentul-cadru de organizare și funcționare a unităților de învățământ preuniversitar, sancțiunile aplicabile elevilor pentru nerespectarea prevederilor referitoare la vânzarea/ deținerea și utilizarea tuturor categoriilor de produse care conțin tutun, a țigaretelor electronice, a flacoanelor de reumplere pentru țigaretele electronice și a dispozitivelor electronice pentru încălzirea tutunului în incinta unităților de învățământ", conform noilor norme.
În schimb, conducerea unităților de învățământ va avea obligația să includă în regulamentul intern în acest sens. Acesta va cuprinse prevederi conform cărora încălcarea interdicției de fumat reprezintă o abatere disciplinară gravă. De asemenea, în cadrul școlilor vor fi afișate indicatoare care să indice această interdicție.